Akademický senát Technickej univerzity v Košiciach zvolil včera za rektora súčasného prorektora pre vedu a výskum Stanislava Kmeťa.
KOŠICE. V tajných voľbách získal ako jediný kandidát podporu všetkých 29 členov senátu.
Stanislav Kmeť je profesorom v Ústave inžinierskeho staviteľstva Stavebnej fakulty, bol prorektorom pre rozvoj aj dekanom Stavebnej fakulty.
Zaoberá sa teóriou a navrhovaním kovových konštrukcií. Je autorom a spoluautorom 36 realizovaných projektov.
K najvýznamnejším patrí návrh a projekt statiky unikátnej nosnej konštrukcie Steel Arény v Košiciach.
Bezprostredne po zvolení povedal: "Dôvera senátorov je pre mňa veľkým záväzkom a zároveň obrovskou výzvou do ďalšej práce. Budem sa snažiť, aby sa sebavedomie a pozícia TUKE vo všetkých oblastiach naďalej upevňovali, aby sa k nej študenti, absolventi a zamestnanci hrdo hlásili."
Do funkcie rektora nastúpi v auguste.
Vystrieda Antona Čižmára, ktorý bol rektorom dve za sebou plynúce funkčné obdobia, čo je zákonom povolené maximum.